สรรพากรชวนอยู่บ้านเสียภาษีออนไลน์
สรรพากรเชิญผู้เสียภาษีร่วมกันช่วยป้องกันการแพร่ระบาดของ COVID – 19 โดยทำธุรกรรมภาษีที่บ้าน TAX from Home
17 เม.ย. 2564

นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี(กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “จากสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19) ในขณะนี้ กรมสรรพากรมีความห่วงใยผู้ประกอบการและผู้เสียภาษีที่ต้องเดินทางไปทำธุรกรรม ด้านภาษีกับหน่วยงานสรรพากรในท้องที่ต่างๆ ทั่วประเทศ จึงขอเชิญชวนให้ผู้เสียภาษีทั้งที่เป็นนิติบุคคล ได้แก่ บริษัท ห้างหุ้นส่วนจดทะเบียน มูลนิธิ สมาคม รวมทั้งผู้เสียภาษีที่เป็นบุคคลธรรมดาใช้บริการ “ทำธุรกรรมภาษี ที่บ้าน หรือ TAX from Home” โดยเข้าใช้บริการในทุกขั้นตอน เช่น การลงทะเบียน การยื่นแบบแสดงรายการ การนำส่งเอกสารที่เกี่ยวข้อง การชำระภาษี การขอคืนภาษี การขอคัดแบบแสดงรายการภาษี และบริการอื่นๆ อีกมากมาย สามารถดำเนินการผ่านช่องทางอิเล็กทรอนิกส์ได้ที่เว็บไซต์กรมสรรพากร www.rd.go.th ซึ่งผู้เสียภาษีสามารถทำได้ด้วยตนเอง เพราะทุกขั้นตอนดังกล่าวได้ถูกออกแบบเพื่อให้สามารถ ใช้งานได้ง่าย และสะดวก รวมทั้งมีการวางระบบเพื่อป้องกันความปลอดภัยของข้อมูลผู้เสียภาษีแต่ละราย โดยกำหนดให้ผู้เข้าใช้งานต้องยืนยันตัวตนทุกครั้งเพื่อป้องกันการสวมรอยอีกด้วย”
โฆษกกรมสรรพากร กล่าวเพิ่มเติมว่า “การทำธุรกรรมภาษีที่บ้าน หรือ TAX from Home เป็นบริการ ที่กรมสรรพากรตั้งใจพัฒนาเพื่อมอบให้กับผู้เสียภาษีทุกราย จะช่วยให้ผู้ประกอบการและผู้เสียภาษี ได้รับ ความสะดวก ปลอดภัย ไม่ต้องเดินทาง ช่วยให้มีการเว้นระยะห่างทางสังคม (Social Distancing) ช่วยลด และป้องกันการแพร่ระบาดของโรคติดเชื้อไวรัสโคโรนา 2019 (COVID – 19) ได้เป็นอย่างดี”
หากมีข้อสงสัยสามารถสอบถามรายละเอียดได้ที่สำนักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร. 1161